Ja, daar is léwe ná 'n reuse-treffer! Vra maar vir een van die land se Top 5 -sterre, die blonde hartebreker, Kurt Darren. Hy is 'n vaardige liedjieskrywer en by uitstek 'n vertolker van die liefdesballade. En met daardie lyf is hy gesog op TV en 'n lus vir die oog in musiekvideo's . Dié hartebreker wat al dertien jaar lank in die musiekbedryf doenig is, meen dit is álles slegs die begin. Met 'n Geraasbenoeming, goue en platinatreffers en 'n reuse-aanhang - ook by die Aardklop- en KKNK-feeste - is dié ster van Meisie-Meisie-faam rég om die volgende skof na volgehoue welslae aan te durf. Op sy splinternuwe album, Sê Net Ja!, doen Kurt dinge op sy manier. Hierop kry sy bewonderaars nóg oorspronklike balladeskeppinge uit sy pen en 'n rits van sy eie gunstelinge; trefferliedjies van toe en nou wat wyd aanklank vind.Die album is 'n vergestalting van Kurt, die mens: romanties, ambisieus en lewenslustig. In die voetspore van sy opvolgtreffer, I.O.-meisie, kry ons die polstitelsnit, Sê Net Ja! - ook 'n skepping deur hom en die treffermakers, Don Kelly en Marc Brendon. Dié treffertrio het ook die ewe treffende snit, Nommer Een: 'n neuriegegeurde melodie met aanhitsende, positiewe voortdryflirieke, geskep.Dis 'n liedjie wat nie net langs en óp die sportveld gehoor behoort te word nie; dit sal álmal wat aanmoediging en erkenning nodig het, aanspoor tot groter hoogtes: "Gee nou meer, want jy kan/ keer op keer, want jy kan/ vir ons eer, want jy kan/ jy's nommer een."Ons het nie meer daai uitlandse ding, Stand Up (For The Champions), nodig nie! Op dié album - met sestien snitte - kry Kurt se bewonderaars die polsendste weergawe nóg van die tradisionele gunsteling, Loslappie - wat beste is om duike in die dansvloer te maak.Dis met sy polsgoed dat hy trefferparaderoem bereik het, maar sedert die uitreiking van sy eerste album en sy meesleurende vertolking van die ballades Love Springs Eternal, Millenniumvrou, No More Boleros, Wie Sal Kom Nagsê? en I'll Be A Man het hy die kieskeurige musiekliefhebber met intense waardering laat luister.Tussen die nuwe romantiese bekoorgoed is die snitte Hemel Op Tafelberg, 'n Lied Vir Jou en 'n Duisend Keer. Hy vertolk ook Kupido se reusetreffer, Was Ek Maar 'n Digter, op sy eiesoortige, noutydse manier.As daar iemand in die land is wat musikale hulde aan Elton John sou kon bring, dan is dit Kurt Darren. Op dié CD hoor ons Kurt se falsetto-tegniek op sy suiwerste. Tussen die gesofistikeerde vertolkings tel die snitte Nikita, Angel Eyes, Caught In The Middle, Leaving On A Jet Plane, Another Night, When Susannah Cries, I Love You All The Way en, 'n gewisse treffer, You.Kurt vertolk die liefdestreffers met innige siel, romantiese meelewing en vurige bekoring.Hy kon sy treffer, Nommer Een, net sowel vir homself geskryf het: "Mik nou hoër, want jy kan/ Niks verloor, want jy kan/ In die oë, want jy kan/ Jy's nommer een."Hier is 'n gewisse wenalbum!
Kurt Darren is in Pretoria gebore en hy het aan die hoërskool Lyttelton Manor gematrikuleer. Hy het op skool aan verskeie musiekspele deelgeneem en tydens sy militêre opleiding was hy lid van die weermag se vermaaklikheidsgroep.
Met sy vierde album het hy meer Afrikaanse liedjies begin sing en as liedjieskrywer ontpop - hy skryf ook drie nommers "Millennium vrou", "Daar's 'n lied in my hart" en "Daddy's Little Girl" vir die album.
Kurt se vyfde album "Net Jy Alleen" bevat agttien snitte, elf Engelse liedjies en agt Afrikaanse liedjies waarvan 'n hele paar liedjies potensiële groot treffers is.
Kurt het 'n sjarmante en strelende stem wat sag op die oor val, 'n groot register en met die album bekoorlike liedjies, wat hy saam met Robin Kielly vervaardig het - bereik hy sy volle potensiaal.
In sy vrye tyd is Kurt 'n sportiewe en avontuurlustige buitemens - hy vang swartbas en forel en hy doen ook skuba-duik en "skydiving".